b'\n_START_ARTICLE_\nStubbin hallitus\n_START_SECTION_\nMinihallitusneuvottelut\n_START_PARAGRAPH_\nPuolueet k\xc3\xa4viv\xc3\xa4t l\xc3\xa4pi tulevan hallitusohjelman minihallitusneuvotteluiksi kutsutuissa neuvotteluissa 18.\xe2\x80\x9319. kes\xc3\xa4kuuta 2014. Saavutettu hallitusohjelma perustui pitk\xc3\xa4lti Kataisen hallituksen tekemiin p\xc3\xa4\xc3\xa4t\xc3\xb6ksiin. Sopimuksessa hallituspuolueet sopivat 1,1 miljardin euron kasvu- ja ty\xc3\xb6llisyyspaketista, mik\xc3\xa4 saadaan muun muassa ty\xc3\xb6n verotusta kevent\xc3\xa4m\xc3\xa4ll\xc3\xa4 sek\xc3\xa4 merkitt\xc3\xa4vill\xc3\xa4 liikennehankkeilla. Aiemmin hyv\xc3\xa4ksytty Windfall-vero perutaan. Lis\xc3\xa4ksi el\xc3\xa4kkeiden ja ansiotulojen verotukseen tehd\xc3\xa4\xc3\xa4n t\xc3\xa4ysim\xc3\xa4\xc3\xa4r\xc3\xa4iset ansiotaso- ja inflaatiotarkistukset kolmeen alimpaan tuloluokkaan. Yliopistojen perusrahoitukseen tehd\xc3\xa4\xc3\xa4n kertaluontoinen korotus, ja Senaatti-kiinteist\xc3\xb6jen yliopistokiinteist\xc3\xb6ist\xc3\xa4 omistaman osuuden myymist\xc3\xa4 yliopistoille selvitet\xc3\xa4\xc3\xa4n. Hallitussopimusta noudattamalla velkaantumisen olisi m\xc3\xa4\xc3\xa4r\xc3\xa4 taittua vuonna 2018._NEWLINE_Hallitusohjelma sai p\xc3\xa4\xc3\xa4asiassa positiivisen vastaanoton talouden asiantuntijoilta. Rakennusteollisuus RT:n toiminnanjohtaja Tarmo Pipatti kehui linjauksia historiallisiksi ja arvoi niiden tuovan rakennusalalle 70\xc2\xa0000 henkil\xc3\xb6ty\xc3\xb6vuotta. My\xc3\xb6s Elinkeinoel\xc3\xa4m\xc3\xa4n keskusliitto kehui linjauksia, mutta totesi Suomen tarvitsevan etenkin muiden maiden vetoapua. Suomen ammattiliittojen keskusj\xc3\xa4rjest\xc3\xb6 puolestaan kehui kasvupaketin vaikutuksia ty\xc3\xb6paikkojen luomiseksi ja talouskasvun tavoittelemiseksi. Toisaalta SAK oli pettynyt, ettei hallitusneuvotteluissa peruttu ty\xc3\xb6tt\xc3\xb6myysturvan leikkauksia tai ty\xc3\xb6el\xc3\xa4kkeiden indeksikorotusten pienennyst\xc3\xa4. Kritiikki\xc3\xa4 hallitusohjelmalle antoi muun muassa Kuntaliitto, joka olisi toivonut hallitukselta enemm\xc3\xa4n panostusta koulukiinteist\xc3\xb6ihin.\n_START_SECTION_\nHallituksen vaiheita\n_START_PARAGRAPH_\nSyyskuussa 2014 hallitus hyv\xc3\xa4ksyi Fennovoiman ydinvoimalan uuden periaatep\xc3\xa4\xc3\xa4t\xc3\xb6ksen Rosatomin tullessa voimalan osakkaaksi ja laitetoimittajaksi. Vihre\xc3\xa4t j\xc3\xa4tti hallituksen t\xc3\xa4m\xc3\xa4n j\xc3\xa4lkeen. Uusi ymp\xc3\xa4rist\xc3\xb6ministeri Sanni Grahn-Laasonen (kok.) pys\xc3\xa4ytti soidensuojeluohjelman t\xc3\xa4ydennyksen._NEWLINE_1. helmikuuta 2015 kaatui niin sanottu perhepaketti. Pakettiin kuului esitys kotihoidon tuen kiinti\xc3\xb6itt\xc3\xa4misest\xc3\xa4._NEWLINE_28. huhtikuuta 2015 P\xc3\xa4\xc3\xa4ministeri Alexander Stubb j\xc3\xa4tti hallituksensa eronpyynn\xc3\xb6n tasavallan presidentti Sauli Niinist\xc3\xb6lle. Hallitus jatkoi toimitusministerist\xc3\xb6n\xc3\xa4, kunnes Juha Sipil\xc3\xa4n johtamat hallitusneuvottelut p\xc3\xa4\xc3\xa4ttyiv\xc3\xa4t ja uusi hallitus aloitti ty\xc3\xb6skentelyn.'